RO Jurnalul Oficial al Uniunii Europene L 148/7

DECIZIA COMISIEI

din 21 mai 2007

privind neincluderea oxidemeton-metilului în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță

[notificată cu numărul C(2007) 2098]

(Text cu relevanță pentru SEE)

(2007/392/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) paragraful al patrulea,

întrucât:

(1) Articolul 8 alineatul (2) din Directiva 91/414/CEE prevede că un stat membru poate autoriza, pe o perioadă de 12 ani de la data notificării acelei directive, introducerea pe piață a produselor de protecție a plantelor care conțin substanțe active ce nu sunt menționate în anexa I la acea directivă și care se află deja pe piață la doi ani de la notificarea directivei, iar aceste substanțe sunt examinate progresiv în cadrul unui program de lucru.

(2) Regulamentele (CE) nr. 451/2000 (2) și (CE) nr. 703/2001 (3) ale Comisiei stabilesc normele detaliate de aplicare a fazei a doua din programul de lucru, în conformitate cu articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în ceea ce privește posibila lor includere în anexa I la Directiva 91/414/CEE. Pe această listă este inclus și oxidemeton-metilul.

(3) Efectele oxidemeton-metilului asupra sănătății umane și asupra mediului pentru gama de utilizări propuse de notificator au fost evaluate în conformitate cu prevederile formulate în Regulamentele (CE) nr. 451/2000 și (CE) nr. 703/2001. În plus, aceste regulamente desemnează statele membre raportoare care trebuie să prezinte rapoarte de evaluare pertinente și recomandări Autorității Europene pentru Siguranța Alimentară (EFSA) în conformitate cu articolul 8 alineatul (1) din Regulamentul (CE) nr. 451/2000. Pentru oxidemeton-metil, statul membru raportor a fost Franța, și toate informațiile pertinente au fost prezentate pe 3 mai 2004.

(4) Raportul de evaluare a fost revizuit de către statele membre și EFSA și prezentat Comisiei pe 23 iunie 2006 sub forma concluziei EFSA cu privire la verificarea de către experți a evaluării riscului pentru pesticidele a căror substanță activă este oxidemeton-metilul (4). Acest raport a fost revizuit de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat pe 29 septembrie 2006 sub forma unui raport de revizuire al Comisiei cu privire la oxidemeton-metil.

(5) În cursul evaluării acestei substanțe active, a fost identificat un număr de motive de preocupare. În special pe baza informațiilor disponibile, nu s-a demonstrat că expunerea consumatorului este acceptabilă. Informațiile disponibile indică preocupările pentru metaboliți care sunt la același nivel de toxicitate cu substanța activă, iar prezența acestora la niveluri care pot ridica probleme de toxicologie nu poate fi exclusă. În plus, au fost identificate preocupări cu privire la expunerea operatorilor, a lucrătorilor și a persoanelor prezente.

(6) Comisia a invitat notificatorul să-și prezinte observațiile cu privire la rezultatele experților în urma evaluării și la intenția sa de a susține sau nu în continuare această substanță. Notificatorul și-a prezentat observațiile care au fost examinate cu atenție. Cu toate acestea, în ciuda argumentelor avansate, preocupările de mai sus au rămas nerezolvate, iar evaluările efectuate pe baza informațiilor transmise și evaluate în cadrul reuniunilor experților EFSA nu au demonstrat că este posibil, în condițiile de utilizare propuse, ca produsele fitosanitare ce conțin oxidemeton-metil să îndeplinească în general cerințele prevăzute în articolul 5 alineatul (1) literele (a) și (b) din Directiva 91/414/CEE.

(7) În consecință, oxidemeton-metilul nu ar trebui inclus în anexa I la Directiva 91/414/CEE.

(8) Ar trebui luate măsuri pentru a se asigura faptul că autorizațiile acordate pentru produse de protecție a plantelor care conțin oxidemeton-metil sunt retrase într-o perioadă precizată de timp și nu sunt reînnoite și că nu se mai acordă autorizații noi pentru astfel de produse.

(9) Orice perioadă de grație acordată unui stat membru pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin oxidemeton-metil ar trebui să fie limitată la douăsprezece luni pentru a permite utilizarea stocurilor existente numai în următoarea perioadă de vegetație.

(10) Prezenta decizie nu aduce atingere înaintării unei cereri pentru oxidemeton-metil în conformitate cu prevederile articolului 6 alineatul (2) din Directiva 91/414/CEE în vederea unei posibile includeri în anexa I.

(11) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Oxidemeton-metilul nu va fi inclus ca substanță activă în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produse de protecție a plantelor care conțin oxidemeton-metil sunt retrase până pe 21 noiembrie 2007;

(b) de la data publicării prezentei decizii, nu se acordă și nu se reînnoiesc autorizații pentru produse de protecție a plantelor care conțin oxidemeton-metil.

Articolul 3

Orice perioadă de grație acordată de statele membre în conformitate cu prevederile articolului 4 alineatul (6) din Directiva 91/414/CEE este cât mai scurtă posibil și expiră cel mai târziu pe 21 noiembrie 2008.

Articolul 4

Prezenta decizie se adresează statelor membre.

Adoptată la Bruxelles, 21 mai 2007. Pentru Comisie Markos KYPRIANOU Membru al Comisiei

(1) JO L 230, 19.8.1991, p. 1. Directivă, astfel cum a fost modificată ultima dată prin Directiva 2007/25/CE a Comisiei (JO L 106, 24.4.2007, p. 34).

(2) JO L 55, 29.2.2000, p. 25. Regulament, astfel cum a fost modificat ultima dată prin Regulamentul (CE) nr. 1044/2003 (JO L 151, 19.6.2003, p. 32).

(3) JO L 98, 7.4.2001, p. 6.

(4) EFSA Scientific Report (2006) 86, 1-96, Conclusion regarding the peer review of pesticide risk assessment of oxydemeton-methyl.